CELEX: C2007/170/71
Language: el
Date: 2007-07-21 00:00:00
Title: Υπόθεση T-195/07: Προσφυγή της 5ης Ιουνίου 2007 — Lafarge Cement SA κατά Επιτροπής των Ευρωπαϊκών Κοινοτήτων

21.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 170/37
            
         Προσφυγή της 5ης Ιουνίου 2007 — Lafarge Cement SA κατά Επιτροπής των Ευρωπαϊκών Κοινοτήτων
   (Υπόθεση T-195/07)
   (2007/C 170/71)
   Γλώσσα διαδικασίας: η πολωνική
   Διάδικοι
   Προσφεύγουσα: Lafarge Cement SA (εκπρόσωποι: P.K. Rosiak, νομικός σύμβουλος και F. Puel, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής, της 26ης Μαρτίου 2007, για το εθνικό σχέδιο κατανομής δικαιωμάτων εκπομπής αερίων θερμοκηπίου, το οποίο η Πολωνία κοινοποίησε σύμφωνα με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα ζητεί την ακύρωση της αποφάσεως της Επιτροπής C(2007) 1295 τελικό, της 26ης Μαρτίου 2007, για το εθνικό σχέδιο κατανομής δικαιωμάτων εκπομπής αερίων θερμοκηπίου, το οποίο η Πολωνία κοινοποίησε σύμφωνα με την οδηγία 2003/87/EK του Ευρωπαϊκού Κοινοβουλίου και του Συμβουλίου (1), με την οποία η Επιτροπή διαπίστωσε ότι ορισμένες πτυχές του κοινοποιηθέντος σ' αυτήν στις 30 Ιουνίου 2006 πολωνικού εθνικού σχεδίου κατανομής δικαιωμάτων εκπομπής CO2 για το χρονικό διάστημα 2008-2012 δεν συμβιβάζονται με το άρθρο 9, παράγραφοι 1 και 3, το άρθρο 10 και το άρθρο 13, παράγραφος 2, καθώς και με τα κριτήρια του παραρτήματος III της οδηγίας 2003/87. Η προσβαλλομένη απόφαση μειώνει το ανώτατο όριο των εκπομπών CO2 κατά το χρονικό διάστημα 2008-2012 κατά 26,7 % έναντι του ανωτάτου ορίου το οποίο η Πολωνία πρότεινε με το κοινοποιηθέν στην Επιτροπή εθνικό σχέδιο κατανομής δικαιωμάτων.
   Προς στήριξη της προσφυγής της, η προσφεύγουσα ισχυρίζεται ότι η προσβαλλομένη απόφαση εκδόθηκε μετά τη λήξη της προθεσμίας τριών μηνών που προβλέπει το άρθρο 9, παράγραφος 3, της οδηγίας 2003/87/EK. Συνεπώς, η προσφεύγουσα θεωρεί ότι στις 26 Μαρτίου 2007 η Επιτροπή δεν είχε το δικαίωμα να εκδώσει την προσβαλλομένη απόφαση ή, άλλως, παρέβη τουλάχιστον μία ουσιώδη διαδικαστική προϋπόθεση.
   Δεύτερον, η προσφεύγουσα προσάπτει στην Επιτροπή ότι παρέβη το πρώτο και δεύτερο κριτήριο του παραρτήματος ΙΙΙ της οδηγίας 2003/87/EK, μειώνοντας άνευ αιτιολογίας την κατανομή των δικαιωμάτων εκπομπής που επεξεργάστηκε η Πολωνία σε αισθητώς χαμηλότερο επίπεδο σε σχέση με εκείνο που αρχικά κοινοποιήθηκε, το οποίο ήταν σύμφωνο προς τις υποχρεώσεις που είχε αποδεχθεί η Πολωνία δυνάμει του Πρωτοκόλλου του Κιότο.
   Η προσφεύγουσα υποστηρίζει επίσης ότι η Επιτροπή, λαμβάνοντας την προσβαλλομένη απόφαση, παρέβη τις διατάξεις του άρθρου 9, παράγραφος 3, σε συνδυασμό με το άρθρο 11, παράγραφος 2, της οδηγίας 2003/87/EK και παραβίασε επίσης την αρχή των θεμιτών προσδοκιών και αυτήν της συνεργασίας διότι, αντί να θέσει σε εφαρμογή τις περιορισμένες αρμοδιότητες που περιλαμβάνονται στο άρθρο 9, παράγραφος 3, της οδηγίας 2003/87/EK, εφάρμοσε, στην προσβαλλομένη απόφαση, χωρίς να λάβει υπόψη τη μεθοδολογία που περιλαμβάνεται στο PNAQ II, τη δική της μέθοδο για να καθορίσει το ανώτατο μέσο ετήσιο δικαίωμα εκπομπής που χορηγήθηκε στην Πολωνία και την επέβαλε στην τελευταία κάνοντας χρήση, χωρίς να έχει το δικαίωμα, αρμοδιότητας που η οδηγία απονέμει στο κράτος μέλος. Κατά την προσφεύγουσα, η Επιτροπή παραβίασε την αρχή της συνεργασίας μεταξύ των κοινοτικών θεσμικών οργάνων και των οργάνων των κρατών μελών μη ενημερώνοντας την Πολωνία για την εφαρμογή ιδίου οικονομικού προτύπου πριν από την έκδοση της προσβαλλομένης αποφάσεως, πράγμα το οποίο στέρησε την Πολωνία και τους ενδιαφερόμενους επιχειρηματίες από τη δυνατότητα να διατυπώσουν τις παρατηρήσεις τους ως προς τη σκοπιμότητά της και να αμφισβητήσουν ενδεχομένως τα βασικά δεδομένα και τις βασικές αρχές των αποφάσεων της Επιτροπής.
   Τέταρτον, η προσφεύγουσα ισχυρίζεται ότι η Επιτροπή παρέβη το τρίτο κριτήριο που περιλαμβάνεται στο παράρτημα ΙΙΙ της οδηγίας 2003/87/EK εφαρμόζοντας, με την προσβαλλομένη απόφαση, παρωχημένα στοιχεία σχετικά με την προβλεπομένη αύξηση του ΑΕΠ, στηριζομένη σε στοιχεία υπερβολικά γενικής φύσεως για να υπολογίσει τον δείκτη εκπομπής του CO2 και μειώνοντας αυθαιρέτως το ετήσιο επίπεδο εκπομπής CO2 κατά 2,5 % επιπλέον.
   Τέλος, η προσφεύγουσα ισχυρίζεται ότι η προσβαλλομένη απόφαση δεν είναι επαρκώς αιτιολογημένη και παραβαίνει για τον λόγον αυτόν το άρθρο 253 ΕΚ.
   
      (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (EE L 275, σ. 32).